b'\n_START_ARTICLE_\nJanez Bosko\n_START_SECTION_\n\xc5\xbdivljenjepis\n_START_PARAGRAPH_\n\xc2\xbbDon Bosko\xc2\xab velja za ideal modernega duhovnika, kot apostol mladine in odli\xc4\x8den pedagog. Rodil se je 16. avgusta 1815 v vasici Becchi blizu Turina v Piemontu, ki se sedaj po svetniku imenuje Colle don Bosco. O\xc4\x8de Franc (Francesco) se je drugi\xc4\x8d poro\xc4\x8dil, ker mu je prva \xc5\xbeena po rojstvu sina Antona kmalu umrla. Marjeta (Margherita) Occhiena mu je rodila sina Janeza in Jo\xc5\xbeefa. Ko je bil Janezek star poldrugo leto, mu je o\xc4\x8de umrl za plju\xc4\x8dnico. Z odlo\xc4\x8dnostjo, pridnim delom in globoko vero je skrbela za dru\xc5\xbeino. Ni se ve\xc4\x8d poro\xc4\x8dila; pozneje je zapustila ljubo ji kmetijo in \xc5\xa1la pomagat sinu in njegovim de\xc4\x8dkom v Valdoko (Valdocco) v Turinu, kjer je kuhala, prala in \xc5\xa1ivala. Zanjo se je za\xc4\x8del postopek za beatifikacijo._NEWLINE_Zaradi rev\xc5\xa1\xc4\x8dine in neprilik s polbratom je moral mladi Janez od doma. Tam si je z velikimi napori in odpovedmi, iznajdljivostjo in pridnim delom priskrbel sredstva, da je lahko postal duhovnik. \xc5\xbde kot de\xc4\x8dek je zbiral mladino in jih u\xc4\x8dil verskih resnic. Svoje nauke je popestril s pesmijo, igranjem in rokohitrskimi spretnostmi. Leta 1841 je bil posve\xc4\x8den v duhovnika in od tedaj se je posvetil izklju\xc4\x8dno vzgoji zapu\xc5\xa1\xc4\x8dene mladine v Torinu._NEWLINE_Sad njegove vzgoje je ve\xc4\x8d vzornih fantov, ki so mladi umrli. Med njimi je najbolj znan Dominik Savio. Mnogo njegovih gojencem pa so postale ugledne osebnosti v cerkvenem in javnem \xc5\xbeivljenju._NEWLINE_\xc5\xbde leta 1846 je ustanovil prvi oratorij sv. Fran\xc4\x8di\xc5\xa1ka Sale\xc5\xa1kega, leta 1859 pa kongregacijo ali dru\xc5\xbebo don Boskovih salezijancev, pozneje pa \xc5\xa1e redovno dru\xc5\xbebo h\xc4\x8dera Marije Pomo\xc4\x8dnice v sodelovanju z Marijo Dominiko Mazzarello, ki je postala njena prva vrhovna predstojnica in je tudi razgla\xc5\xa1ena za svetnico. Sestre so skrbele in to delajo \xc5\xa1e danes, predvsem za vzgojo revne in zapu\xc5\xa1\xc4\x8dene \xc5\xbeenske mladine. Osrednja naloga salezijancev je bila vzgoja revne, zapu\xc5\xa1\xc4\x8dene in ogro\xc5\xbeene (in tudi druge) mladine. Bil je tudi nadarjen pisatelj. Veliko dobrega je napravil s svojim katoli\xc5\xa1kim berivom Letture Cattoliche. Nekaj podobnega so v Sloveniji rakovni\xc5\xa1ke Knji\xc5\xbeice. Umrl je 31. januarja 1888. Pape\xc5\xbe Pij XI. ga je razglasil za svetnika 1. aprila 1934._NEWLINE_Svetega Janeza Boska ka\xc5\xbeejo slike v duhovni\xc5\xa1kem obla\xc4\x8dilu, obkro\xc5\xbeenega z mladino. Pri nas so ga med drugimi upodabljali Bo\xc5\xbeidar Jakac (slika v Ljubljani), Stane Kregar (slika v Zagrebu), Trupej (slika na Rakovniku in v Splitu) ter Lojze Perko mlaj\xc5\xa1i. Ve\xc4\x8d uspelih slik je narisal salezijanski sobrat Ciril Jeri\xc4\x8d (po Sloveniji, v Srbiji v Beogradu na Karaburmi, v \xc4\x8crni gori v Podgorici in drugod). Don Bosko je zavetnik mladine, mladinskih du\xc5\xa1nih pastirjev ter katoli\xc5\xa1kih zalo\xc5\xbeb. V Slovenijo so pri\xc5\xa1li salezijanci 23. novembra leta 1901 in ustanovili postojanko na Rakovniku v Ljubljani. Njihovo uspe\xc5\xa1no delo za ubogo in zapu\xc5\xa1\xc4\x8deno mladino je opisal priljubljeni mladinski pisatelj Fran Mil\xc4\x8dinski v knjigi Pti\xc4\x8dki brez gnezda . Na Rakovniku v Ljubljani je tudi sede\xc5\xbe ljubljanske (slovenske) in\xc5\xa1pektorije. Sedaj delujejo salezijanci iz ljubljanske in\xc5\xa1pektorije v Sloveniji, zamejstvu, diaspori in misijonih. Na podro\xc4\x8dju biv\xc5\xa1e Jugoslavije delujejo don Boskovi salezijanci na Hrva\xc5\xa1kem, kjer imajo svojo lastno in\xc5\xa1pektorijo oziroma provinco (1972); nadalje delujejo v Bosni, v Srbiji, Vojvodini, na Kosovem in v \xc4\x8crni Gori.'